|  |
| --- |
| ЦЕНТРАЛНИ РЕГИСТАР  ХАРТИЈА ОД ВРИЈЕДНОСТИ АД |
| БАЊА ЛУКА |

Број: УО-14494/23

Бања Лука, 21.09.2023. године

На основу члана 39. став 1. т. 15. Статута Централног регистра хартија од вриједности акционарско друштво Бања Лука (СГ РС, број 61/19), Управни одбор доноси

УПУТСТВО

О ВОЂЕЊУ КЊИГЕ УДЈЕЛА ДРУШТВА С ОГРАНИЧЕНОМ ОДГОВОРНОШЋУ

# 

Члан 1.

(1) Упутством о вођењу књиге удјела друштва с ограниченом одговорношћу (у даљем тексту: Упутство) уређују се питања од значаја за упис података о удјелима, правима из удјела и њиховим власницима за које је друштво с органиченом одговорношћу које их је емитовало (у даљем тескту: друштво) послове вођења књиге удјела уговором пренијело на Централни регистар хартија од вриједности ад Бања Лука (у даљем тексту: Централни регистар).

(2) Послови из става (1) обављају се у складу са Законом о привредним друштвима, уз сходну примјену прописа којима је регулисано тржиште хартија од вриједности затворених акционарских друштава, у дијелу који није другачије регулисан овим Упутством.

(3) У обављању послова из става (1) не примјењује се Закон о општем управном поступку.

Члан 2.

(1) Централни регистар пренесене послове обавља у електронској бази података.

(2) Централни регистар промјене у књизи удјела уписује на основу документације која је правни основ промјене и додатне документације у случају да је потребна, по захтјеву друштва, члана и надлежног органа.

Члан 3.

На достављање документације, покретање поступка пред Централним регистром, друго овлашћено лице, идентификацију лица у смислу подносиоца захтјева и поступање са непотпуним или недозвољеним захтјевима, сходно се примјењују одредбе Правилника о регистрацији и преносу хартија од вриједности (у даљем тексту: Правилник).

Члан 4.

(1) На отварање и вођење рачуна емитента, регистрацију удјела у случају оснивања друштва, промјена на капиталу и статусних промјена, повлачење и поништење удјела сходно се примјењују одредбе Правилника које регулишу регистрацију затвореног акционарског друштва.

(2) Као почетно стање узима се стање које друштво достави на уговорени датум пресјека, уз одговарајућу документацију и изјаву лица овлашћеног за заступање друштва.

Члан 5.

(1) Чланови друштва имају право увида у књигу удјела и право на копије у складу са Законом о привредним друштвима.

(2) Јавност има право увида у књигу удјела у складу са Законом о регистрацији пословних субјеката у Републици Српској, без доказивања правног интереса и уз поштовање прописа о заштити личних података.

(3) Друштво увид у обављање пренесених послова остварује увидом у електронску базу података, а по захтјеву, у документацију која је основ за унос података у књигу удјела, под условом да се документација односи искључиво на удјеле и да не садржи друге личне или повјерљиве податке.

(4) У случају да постоје препреке за увид у документацију из става (3), Централни регистар обавјештава друштво о броју акта и надлежном органу који је акт донио, односно другим релевантним подацима, ради прибављања документације непосредно од надлежног органа.

(5) Право гласа на скупштини друштва остварује се на основу извјештаја Централног регистра.

Члан 6.

(1) На отварање и вођење рачуна власника, промјену података о власнику и издавање извјештаја за власника сходно се примјењују одредбе Правилника.

(2) Идентификацију лица у смислу спрјечавања прања новца врши Централни регистар, а друштво према својим општим актима и у сврху испуњавања својих законских обавеза.

Члан 7.

(1) На регистрацију преноса власништва на удјелима по захтјеву члана друштва на основу уговора сходно се примјењују одредбе Правилника, у дијелу који није другачије регулисан овим Упутством.

(2) На регистрацију преноса власништва на удјелима по основу акта суда или другог надлежног органа, насљеђивања укључујући уговор о доживотном извршавању, закона и других основа у складу с важећим прописима, сходно се примјењују одредбе Правилника, и Централни регистар не може одбити заснивање пословног односа у смислу спрјечавања прања новца.

(3) На регистрацију преноса у поступку стицања сопствених удјела примјењују се ограничења из Закона о привредним друштвима.

(4) На регистрацију преноса по основу права пречег стицања у случају прихвата понуде примјењују се одредбе Закона о привредним друштвима.

(5) На регистрацију преноса власништва на удјелима по основу прометовања на берзи или другом уређеном јавном тржишту примјењују се посебна правила Берзе и Централног регистра.

Члан 8.

(1) Пренос хартија од вриједности по основу уговора врши се у складу с подацима из захтјева за пренос, а који потписују претходни и нови власник.

(2) Уз захтјев се доставља уговор у форми прописаној Законом о привредним друштвима и изјава лица овлашћеног за заступање друштва да су за пренос испуњени услови у смислу Закона о привредним друштвима и оснивачког акта друштва.

Члан 9.

(1) На упис заложног права, промјену података о уписаном заложном праву и брисање заложног права сходно се примјењују одредбе Правилника, уз ограничења из Закона о привредним друштвима.

(2) Уз захтјев за упис добровољног заложног права доставља се уговор односно акт о основном послу из којег потиче обавеза, уговор о залози и изјава лица овлашћеног за заступање друштва да су упис заложног права испуњени услови у смислу Закона о привредним друштвима и оснивачког акта друштва, са потребним информацијама о правима залогопримца, и датој сагласности, ако је примјењиво.

(3) Упис добровољног заложног права на удјелима у власништву члана, а у корист друштва или лица које дјелује у своје име а за рачун друштва, врши се уз ограничења из Закона о привредним друштвима.

(4) Упис законског заложног права или заложног права по акту надлежног органа, врши се у складу с подацима из акта.

(6) Намирење заложног повјериоца проводи се по правилима извршног поступка уз ограничења прописана Законом о привредним друштима.

Члан 10.

На упис и брисање забране или ограничења права располагања и права гласа сходно се примјењују одредбе Правилника.

Члан 11.

(1) Регистрација иступања и искључења члана проводи се у складу с условима и поступком прописаним Законом о привредним друштвима.

(2) У случају иступања члана без потраживања накнаде за удио, уз захтјев за пренос доставља се изјава о иступању достављена друштву и изјава законског заступника друштва да су испуњени услови за пренос.

(3) У случају иступања члана из оправданог разлога, уз захтјев за пренос доставља се захтјев за иступање достављен друштву, одлука скупштине о усвајању захтјева, изјава законског заступника друштва да су испуњени услови за пренос из Закона о привредним друштвима и оснивачког акта. Ако се истовремено врши и смањење основног капитала, доставља се и документација потребна за регистрацију смањења капитала Ако се истовремено врши и упис заложног права на стеченом сопственом удјелу, доставља се уговор о залогу.

(4) У случају иступања члана из оправданог разлога по одлуци суда, уз захтјев за пренос доставља се правоснажна пресуда о иступању. Заложно право на стеченом сопственом удјелу уписује се истовремено са регистрацијом преноса, ако је пресудом одређен упис заложног права.

(5) У случају искључења члана одлуком скупштине, уз захтјев за пренос доставља се одлука скупштине.

(6) У случају искључења члана одлуком суда, уз захтјев за пренос доставља се правоснажна пресуда о искључењу.

(7) Исплата накнаде удјелничару којем престаје својство члана није услов за пренос удјела на друштво у смилу правних основа из овог члана.

Члан 12.

Објављивање и достављање података обавља друштво, осим потврда о власништву на удјелима, извода о стању и трансакцијама и извјештаја за емитента које издаје Централни регистар.

Члан 13.

Друштво је обавезно Централном регистру благовремено достављати сву неопходну документацију и информације за обављање пренесених послова и пружити сву потребну помоћ и информације које Централни регистар може затражити.

Члан 14.

(1) Друштво је одговорно за тачност, благовременост и потпуност податка које доставља Централном регистру.

(2) Централни регистар је одговоран за редовно и тачно обављање пренесених послова, и исправност уноса података у књигу удјела, у оквирима уобичајене пажње приликом обављања пренесених послова.

Члан 15.

Централни регистар ће информациони систем и податке којима располаже заштитити од неовлашћеног коришћења, измјена или губитка, те обезбиједити сигурност непрекидног функционисања информационог система у складу са својим општим актима којима је та материја регулисана.

Члан 16.

Централни регистар и друштво одговорни су за чување документације коју непосредно примају.

Члан 17.

У случају престанка уговора о преносу послова, Централни регистар први наредни дан послије датума пресјека предаје, а друштво преузима, податке из књиге удјела и документацију која је била основ за уписе у књигу удјела, уз ограничења из члана 5. овог упутства.

Члан 18.

Ово упутство ступа на снагу даном доношења, а објављује се на интернет страници Централног регистра.

Предсједник Управног одбора

Проф. др Зоран Бабић, дипл. економиста